De fleste kender godt scenariet. En person er savnet, og medierne udsender et billede af vedkommende og en opfordring til at kontakte politiet, hvis man ved noget. Men hvad gør man, hvis man gerne vil hjælpe med mere end bare en deling på Facebook? Glade for opmærksomheden Politiet er glade for, at både medier og befolkningen har lyst til at hjælpe, når nogen er væk. Men samtidigt skal politiet have plads til at gøre deres arbejde, og derfor har de udsendt fire gode råd, der skal hjælpe med at give det bedst mulige udfald af eftersøgningen, så der tages hensyn til både politiet, de pårørende og borgerne – ikke mindst hvis eftersøgningen ender med at have en ulykkelig udgang. ​ Gå kun på steder, som politiet har udpeget Hvis politiets hunde skal have mulighed for at snuse sig frem til en savnet, skal der være et friskt og rent spor at følge. Jo flere, der har gået i området, jo sværere bliver det for hundene at spore den savnede. Gå derfor kun i områder, hvor politiet har givet lov. Overvej, om dine børn skal med Ikke alle eftersøgninger ender lykkeligt. Det kan være en voldsom oplevelse for et barn at se en person, som af forskellige årsager er omkommet eller ilde tilredt. Overvej derfor, om dine børn skal deltage i eftersøgningen. Overlad kommunikationen til politiet I eftersøgninger, hvor offentligheden deltager, er behovet for information stort. Af hensyn til både eftersøgningen, en eventuel efterforskning og de pårørende er det vigtigt, at alle offentlige informationer er korrekte og bliver udsendt på det rigtige tidspunkt. Overlad derfor al kommunikation om eftersøgningen til politiet, og læg ikke selv indhold på sociale medier. Ingen skal læse om et nært familiemedlems død eller tilskadekomst på Facebook. Tip politiet, hvis du har oplysninger Politiet har brug for så mange oplysninger som muligt, når en eftersøgningsaktion skal koordineres. Kontakt derfor politiet, hvis du har oplysninger, og overlad det til politiet at vurdere, om oplysningerne giver anledning til yderligere tiltag i stedet for selv at sætte noget i værk. Opsøg politiet på stedet eller ring 1-1-4.

Referat:
​Det kan svært at forholde sig til, hvad man bør og kan gøre, når politiet efterlyser en savnet.